ትብል። ኣብቲ ወዳ ንመዕበይቲ ዝሃበ ትካል ተስፋ ምስ ቆረጸት፡ ናብ ኤምባሲ ካናዳ ክትመላለስ ጀሚራ። 'ንጉዳያት ወጻኢ ሕተቲ' ተባሂላ። ገዳያት ወጻኢ ድማ 'እስከ ንጉዳያት ደቂኣንስትዮን ህጻናትን ሕተቲ' ኢሎማ። ከምቲ ዝገመተቶ ሰለስቲኦም ትካላት ሰብ ጉዳይ ምዃኖም ኣይጠቐማን። እቲ ሓደ ካብቲ ሓደ 'ደብዳበ ኣምጽኢ' ምስ በላ ... እቲ ካልእ 'ንዝምልከቶ ኣካል ሕተቲ'... "ኩሎም ምስ መናጠሉኒን ምስ ኣብከዩንን ገዲፈዮም። ምምልላስ ኣሰልክዩኒ፡ ደኺመ። ጸሓይ ምስ ሃረመኒ ጽሩር ይብለኒ፡ መንገዲ ክኸይድ እግረይ የሕመኒ። ሓደ መዓልቲ ኣዝዩ ምስ ተሰመዓኒ፡ ንበይነይ ኣብ መንገዲ ደው ኢለ በኽየ።" ወለዲ ናይቶም ናብ ወጻኢ ዝኸዱ ቆልዑ፡ ንደቆም ክረኽቡ ከይህንጠዩ ምእንቲ ኣድራሻኦም ኣይወሃብን'ዩ እኳ እንተ ተባህለት፡ ወዳ ምስቶም ኣብ ካናዳ ዘለዉ መዕበይቱ ዝተሳእሎ ስእሊ 'ጸብጻብ' ተባሂሉ ከም ዝቐረበላ ትዛረብ። ካብኡ ሓሊፉ ብዛዕባ ወዳ እትፈልጦ ነገር የብላን። ቅድሚ ክልተ ዓመት ኣብ ቤት ፍርዲ ኣብ ስራሕ እንከላ፡ ምስ ሓንቲ ሰብ ከዕልላ ጀሚረን። እታ ሰብ፡ ከም በላይነሽ ውሉዳ ምስ መዕበይቱ ናብ ከናዳ ድሕሪ ምዃዱ ክትረኽቦ ከም ዘይካኣለት ነጊራታ። ናይ በላይነሽን ናይታ ሰብን ቆልዑ ናብ መዕበይቲ ዝሃበ ትካል ተመሳሳሊ'ዩ። እቲ ቆልዓ፡ ኣቡኡን ኣዲኡን ምውታት'ዮም ተባሂሉ'ዩ ተዋሂቡ ነይሩ። ኣዲኡ ክትደልዮ ምስ ጀመረት፡ 'ቤተሰቡ ሞይቶም'ዮም ኢልና ኢና፡ ስለዚ ከነራኽበኪ ኣይንኽእልን ኢና' ዝብል መልሲ ተዋሂብዋ። እታ ሰብ ግን፡ 'ምንዳይ ቤተሰብ' ዝተባህለ ትካል፡ ንወዳ ኣብ ምድላይ ይተሓጋገዛ ምህላዉ ንበላይነሽ ነጊራታ። 'ምንዳይ ቤተሰብ' ካብ ኢትዮጵያ ንመዕበይቲ ዝተወስዱ ቆልዑ ምስ ወለዶም ዘራኽብ ትካል'ዩ። ውላዱ ዝደሊ ቤተሰብ፡ ብዛዕባ ንመዕበይቲ ዝተዋህበሉ መስርሕን ሓበሬታ ክህብ ይሕተት። ናይቲ ቆልዓ ስም፡ ስእሊ፡ ዝወሰዶ ትካል፡ ዝኸዶ ሃገር ... ንምድላዩ ዝሕግዝ ዝኾነ ሓበሬታ ይምዝገብ። ነቲ ትካል ዝመስረተት ኣሜሪካዊት ኣንድርያ ኬሊ ነቲ ሓበሬታ ኣብ ማሕበራዊ ሜድያ ብምፍናው፡ ነቲ ቆልዓ ወይ ድማ መዕበይቱ ንምርካብ ትጽዕር። ናይ ተስፋ ብልጭታ ዝተራእያ በላይነሽ፡ ብዛዕባ ወዳ ዘለዋ ሓበሬታ ንኣንድርያ ሰዲዳትላ። ካብቲ ወዳ ንመዕበይቲ ዝሃበ ትካል ዝረኸበቶ ምስ ኣዕበየይቱ ዝተሳእሎ ስእሊን ስሞምን ኣብ ኢዳ ነይሩ። ንሳን ቀዳን ብሓባር ዝተሳእልዎ ስእሊ፡ 'ናይቲ ህጻን ኣደ ብሕማም ምኽንያት ንመዕበይቲ ክወሃብ ፍቓደኛ'ያ' ዝብል ናይ ቤት ፍርዲ ደብደበ'ውን ነይሩዋ'ዩ። እቲ ሓበሬታ፡ ኣብ ማሕበራዊ ሜድያ ተፈንዩ፡ ኣብህንጡይነት እናተጸበየት እንከላ፡ ካብ ቶሮንቶ ዘሐጉስ ዜና ተላኢኹላ። ንወዳ ዘዕብይዎ ዘለዉ ቤተሰብ ተረኺቦም። "ስእሉስ ርኤዮ፡ ብዓይኒ ስጋ እንራኸበሉ መዓስ ኮይን ይኸውን?" ወዲ በላይነሽ ዘዕብዩ ቤተሰብ ብመንገዲ ፈይስቡክ'ዮም ተረኺቦም። ኣብ ካናዳ፡ ከተማ ቶሮንቶ'ዮም ዝነብሩ። ናይቲ ዘዕብይዎ ዘለዉ 'ወዶም' ወላዲት ንውሉዳ ትደሊ ከም ዘላ ምስ ተነግሮም፡ እቲ 'ኣቦ' ስእሊ ወዳ ክልእከላ ከም ዝደሊ ገሊጹ። "ሓደ መዓልቲ፡ ምስ ኣንድርያ ትሰርሕ ጓል ናብ ገዛይ መጺኣ። ንወደይ ዘዕቢ ዘሎ ሰብ ብቫይበር ዝለኣኸላ ስእሊ ሒዛ። ምስ ራኣኹዎ ክሳብ ክንደይ ከም ዝተሓጎስኩ ክነግረኪ ኣይክእልን'የ። 17 ዓመቱ ወዲኡ ናብ 18 ገጹ'ዩ ኣምርሒ'ዩ። ስሙ እኳ እንተቐየርዎ፡ ምስቲ ዘውጻእኩሉ ዝቀራረብ'ዩ። እቶም ቤተሰብ ኣጆኺ እቲ ቆልዓ ንኡድ'ዩ፡ ኣብ ትምህርቲ ድማ ንፉዕ'ዩ ኢሎሙኒ። ኣዝዮም ከም ዝፈትውዎን ከም ዝኣልዩዎን'ውን ነጊሮሙኒ።" እቲ ቤተሰብ፡ ብዛዕባ ዘለዎ ኩነታት ንዓኣ ንምንጋር ስእሊ ከርእዩዋ'ኳ እንተ ተሰማምዑ፡ ብኣካል ክትረኽቦ ዝፈቕዱ ምዃኖምን ግን ኣይትፈልጥን'ያ። ንወዳ፡ ወላዲቱ ትደልዮ ከም ዘላ ይንገርዎ ኣይንገርዎ'ውን ርግጸኛ ኣይኮነትን። ናይ ውላዳ ስእሊ ምርኣይ ዝፈጠረላ እፎይታ 'ወደይ ብዓይነ ስጋ ዝርእዮ መዓስ'ዩ?
